va veni o vreme în care vom sta speriați și închiși

se vor scrie cărți despre copilăria noastră

adevărul va pune talpa sa uriașă pe oasele noastre

și va apăsa

până când memoria va străluci în colțul ochilor

gloanțe în lumina lunii

așa ni s-a spus și așa noi vom face

în ireala tăcere a spațiului interior

cele mai sincere neadevăruri s-au scris

despre dragoste și singurătate

nu cred că se vor scrie cărți despre copilăria noastră

îmbătrânesc și mă aplec spre călcâiele poeților

singurul ecou în noaptea asta a firii

stând treji până-i seceră Domnul

tineri fiind scriam străinelor

despre vitralii în ferestrele cerului

unde credeam noi că sunt comori fără margini

fumam iarba de pe mormântul profeților

niște incertitudini luate prea în

serios și praful

se va așeza la loc acolo

ca bezna înaintea învierii

așa ni s-a spus și așa noi vom face

ordine în lucrurile timpului interior

dăm cu o oră înapoi

pulsul nostru absolut

și ne predăm cu brută mirare

plutind pe anti-țărmul ei deschis mai jos

să scrieți totuși

cărți despre copilăria voastră

ca și cum n-ar fi existat niciodată ființe vii

trebuie să regăsiți copilăria voastră

un loc mai frumos între coastele tâlcului

ca și când nimic altceva nu face

sens în dislocarea divină